નવી દિલ્હી- ભારતીય જનતા પાર્ટી વિરુદ્ધ મહાગઠબંધનનું નેતૃત્વ કોણ કરશે તેવા પ્રશ્નની ચાલી રહેલી ચર્ચામાં હવે બહુજન સમાજ પાર્ટીના સુપ્રીમો માયાવતીએ એક વિવાદાસ્પદ નિવેદન આપ્યું છે. માયાવતીએ કહ્યું કે, કેન્દ્રમાં ‘મજબૂત’ નહીં પણ ‘મજબૂર’ સરકાર હોવી જોઈએ. વર્ષ 2019ની લોકસભાની ચૂંટણીમાં વિરોધ પક્ષ એક થઈને મોદી સરકારને પરાજીત કરવા પ્લાન બનાવી રહ્યો છે. પરંતુ મહાગઠબંધનનો આ કોયડો રોજ વધુ અટપટો બનતો જાય છે. કોંગ્રેસ વર્કિંગ કમિટીમાં ગઠબંધનના નેતૃત્વમાટે રાહુલ ગાંધીનું નામ સામે આવ્યા બાદ RJD નેતા તેજસ્વી યાદવે અન્ય વિકલ્પો તપાસવાનો પણ ઉલ્લેખ કર્યો છે. ત્યારબાદ માયાવતીએ ફરી એક વખત સ્પષ્ટતા કરતાં કહ્યું કે, તેઓ ગઠબંધન એ સ્થિતિમાં જ કરશે જ્યારે તેની પાર્ટીને પુરતી બેઠક ફાળવવામાં આવશે.